Både Venstre og Moderaterne har nu foretaget en kovending. Trods valgløfterne vil de ikke længere foretages en advokatvurdering af statsminister Mette Frederiksens (S) rolle i minksagen. - Jeg håber, det bliver afslutningen på Ellemann som formand for Venstre. Sådan lyder det fra en af de tidligere minkavlere på Gjøl, Kristian Frederiksen. Han er mildest talt utilfreds med at både Moderaterne og Venstre nu har besluttet sig for, at lade sagen ligge. Til TV 2 siger Jakob Ellemann: - Et af spørgsmålene, som vi har brugt meget tid på, er advokatvurderingen. Vi har ikke set helt ens på tingene. Meldingen er, at man ikke kan starte en regering med en advokatvurdering, siger Jakob Ellemann-Jensen. Herunder kan du se klippet med Lars Løkke (M), hvor han forklarer hvorfor vurderingen droppes. - Det er ulækkert Ude på Gjøl føler Kristian Frederiksen, at det, der sker lige nu er noget rigitg 'makværk'. - De tilsidesætter retsprincipper, fordi de vil have ministerbiler. Det er ulækkert, synes jeg. Jeg ville ønske, man kunne have sin egen stat, siger han og kommer med en afsluttende bemærkning: - Jeg synes, det er på sin plads, at man undersøger, om der er mulighed for en rigsretssag. Han bakkes op af en anden minkavler på Gjøl. Erik Westergaard. Han er også godt utilfreds. - Der er efterhånden intet, der overrasker med den flok politikere vi har i dag. Jakob Ellemann erkender, at det er et løftebrud. Det skete i et interview foran Marienborg. - Ja, for det er klart, at jeg gik til valg på noget andet. Jeg gik til valg på en blå regering. Jeg gik til valg på at blive statsminister. Men jeg må også bøje mig for den demokratiske virkelighed og den måde, som parlamentet er sat sammen på i vores land. Så må jeg agere inden for det, siger han.

Referat:
Siden minkene blev slået ned for to år siden, har der fra både avlerne og de blå partier i folketinget lydt krav, om at der skulle laves en advokatundersøgelse af Mette Frederiksens håndtering af sagen.